Ilya Dubkov har været AaB Ishockeys bedste spiller i den netop afsluttede sæson, og den rutinerede russers spil på isen er heller ikke gået ubemærket hen 60 kilometer længere nord på. Frederikshavn White Hawks henter Dubkov hjem. De seneste uger har Erhvervsklubben i Frederikshavn samlet penge ind, så White Hawks havde råd til at hente den tidligere topscorer tilbage til klubben. White Hawks har teget en 2 årige kontrakt med mulighed for forlængelse med yderligere 1 år med Ilya Dubkov. - Ilya Dubkov er en utrolig stærk center, som altid volder problemer for modstanderholdet, og det er en spiller, der selvstændigt kan afgøre kampe. Han rummer store kvaliteter, som White Hawks holdet vil få store glæder af, siger direktør i Elite Nord Mogens Andersen. Ilya Dubkov vil sammen med Mike Grey, Vjaceslavs Fanduls og Nikolaj Nedermark indgå som de centerspillere, som Frederikshavn White Hawks vil bygge angrebet op omkring til den kommende sæson. - I forbindelse med kontraktindgåelsen med Ilya Dubkov vil vi i særdeleshed gerne takke Erhvervsklubben, men også FIK, for et utroligt godt og spændende initiativ for indsamlingen. Det er i den grad dem, der har gjort det muligt at få Ilya Dubkov tilbage til Frederikshavn, siger Mogens Andersen

Opsummering:
Han var den store helt, da Frederikshavn senest vandt guld i sæsonen 1999/2000. Nu er russeren Ilya Dubkov tilbage i Frederikshavn på en 2-årige kontrakt.